Bandarískir alríkissaksóknarar hafa ákært rúmlega sjö hundruð manns á því ári sem í dag er liðið frá árás stuðningsmanna Donalds Trump, þáverandi forseta, á bandaríska þinghúsið. Sjötíu og fjórir hafa fengið dóm fyrir aðild sína að árásinni og þar af hefur tæpur helmingur verið dæmdur í fangelsi.
Mikill fjöldi stuðningsmanna Trumps gerði áhlaup á þinghúsið þann 6. janúar og reyndi að koma í veg fyrir að þingið staðfesti sigur Joes Biden í forsetakosningunum sem fram fóru í nóvember 2020.
Trump og aðrir Repúblikanar höfðu ítrekað fullyrt að svindlað hefði verið í kosningunum, án þess að birta nokkur sönnunargögn þess efnis, og hvöttu stuðningsmenn til að þrýsta á þingið. Trump var ákærður fyrir embættisbrot í kjölfarið en öldungadeildin, þar sem Repúblikanar voru með völdin, sýknaði hann.
Alls hafa 727 verið ákærð fyrir aðild að árásinni, segir í samantekt NPR. Þar af eru 187 ákærð fyrir ofbeldisbrot. 74 hafa fengið dóm og þar af tæpur helmingur verið dæmdur í fangelsi.
Þingmenn Demókrata lýsa andrúmsloftinu á þingi sem eitruðu og hefur árásin ekki þjappað þingmönnum saman, þvert á móti. Rannsóknarnefnd þingsins um árásina, sem Repúblikanar ákváðu flestir að sniðganga, er enn að störfum og hefur yfirheyrt marga.